Shqipëria angazhohet për plotësimin e reformave dhe bën thirrje për zgjidhjen e shpejtë të statusit të Kosovës 
Zv/Ministrja e jashtme e Shqipërisë Edith Harxhi bën thirrje për mbështetjen e Uashingtonit në integrimin në NATO dhe për investime ame
Zv/Ministrja e jashtme e Shqipërisë, Edith Harxhi, e cila ndodhet në Uashington tha se vendi shpreson të marrë lajme të mira nga takimi i nivelit të lartë të NATO-s në Riga dhe që të kenë mbështetjen e Shteteve të Bashkuara në këtë drejtim. Lidhur me Kosovën, ajo theksoi qëndrimin e Shqipërisë në mbështetje të Grupit të Kontaktit dhe të vullnetit të popullit të Kosovës për statusin përfundimtar. Zonja Harxhi ishte e ftuar të fliste për Shqipërinë, Kosovën dhe Ballkanin në dy organizata në Uashington. Zonja Harxhi tha në Klubin Kombëtar të Shtypit ne Uashington se Shqipëria po bën të gjitha përpjekjet që të plotësojë kushtet për integrim në strukturat euro-atlantike. Zv/Ministrja e jashtme tha se një pjesë e kritereve janë edhe politike dhe Shqipëria po përpiqet t’i përmbushë këto standarde. Zonja Harxhi pranoi që një klimë e paqendrueshme politike ka ndikimin e vet në reforma, por theksoi se marrëveshja politike për zgjedhjet lokale po shkon shumë mirë aktualisht. Zyrtarja e lartë e Ministrisë së Jashtme paraqiti një tablo të Shqipërisë jo vetëm politikisht, por edhe si një vend tërheqës per investitoret. Ajo ftoi investitorët amerikanë që të shfrytëzojnë mundësitë dhe shanset që jep Shqipëria duke pëmendur edhe fushatën “Shqipëria 1 Euro”. Biseda e zonjës Harxhi në qendrën Woodrow Wilson i ishte kushtuar thuajse tërësisht Kosovës dhe Ballkanit. Ajo theksoi qëndrimin e Shqipërisë në mbështetje të Grupit të Kontaktit dhe të vullnetit të popullit të Kosovës për statusin përfundimtar. Një gjë e tillë tha ajo, do të siguronte paqen dhe sigurine edhe për rajonin në përgjithësi, duke pasur parasysh edhe shpresat për integrim të vendeve të Ballkanit në Bashkimin Evropian. Gjatë takimit në Qendrën Wilson Center pjesëmarrësit kujtuan dhe nderuan edhe zotin Gramoz Pashko për kontributin e tij për demokracinë në Shqipëri dhe bashkëpunimin me këtë qendër.